
Linnavara tasuta kasutusse andmine
1. Asjaolud ja menetluse käik
Narva Linnavalitsuse 13.05.2009 korraldusega nr 491-k oli Narva Muusikakooli puhvetiruum antud tähtajatult tasuta kasutusse OÜ-le Stockwhite toitlustamiskoha korraldamiseks Narva Muusikakooli õpilaste jaoks. OÜ Stockwhite ja Narva Muusikakooli vahel sõlmitud leping oli 2010/2011. õppeaastal lõpetatud ruumi kasutaja algatusel. Narva Muusikakool pidas läbirääkimisi teise toitlustamisteenuste osutajaga, firmaga OÜ Narva Tes Plus ja firma andis nõusoleku toitlustamisteenuste osutamiseks.

Narva Muusikakool esitas Narva Linnavalitsuse Kultuuriosakonnale taotluse, milles palub luba analoogse lepingu sõlmimiseks OÜ-ga Narva Tes Plus. Puhvetiruumi arvestuslik üüritasu on 1930,50 krooni kuus.

Puhveti teenuseid kasutavad peamiselt Narva Muusikakooli õpilased ja seetõttu müügimaht on väike. Toitlustamiskoha korraldamine asutuses õpilaste jaoks on linna huvides.
2. Õiguslikud alused
Vastavalt kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 17.03.2005.a määrusega nr 14/52 vastuvõetud „Linnavara kasutusse andmise korra” punktidele 7.2, 7.2.6 linnavalitsuse korraldusega võib linnavara kasutusse anda tasuta või tavalisest madalama tasu eest tähtajaga kuni viis aastat või tähtajatult linna huvidest tulenevatel juhtudel.
3. Otsus

Anda OÜ-le Narva Tes Plus, registrikood 10294103, tähtajatult tasuta kasutusse Narva Muusikakooli hoones Narvas, aadressil Karja tn 3 asuv puhvetiruum üldpinnaga 45 m² toitlustamiskoha korraldamiseks Narva Muusikakooli õpilaste jaoks.
4. Rakendussätted
4.1 Tunnistatakse kehtetuks Narva Linnavalitsuse 13.05.2009 korraldus nr 491-k „Linnavara tasuta kasutusse andmine“.

4.2 Käesolev korraldus jõustub seadusega sätestatud korras.

4.3 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

